《次韵子瞻谪居三适其二午窗坐睡》
宋代·苏辙

定中龙眠膝，定起柳生肘。
心无出入异，三昧亦何有。
晴窗午阴转，坐睡一何久。
颓然拥褐身，剥啄叩门手。
褰帷顾我笑，疑我困宿酒。
不知吾丧我，冰消不遗寿。
空虚无一物，彼物自枯朽。
梦中得灵药，此药从谁受。
侵寻入四支，欲洗自无垢。
从今百不欠，只欠归田叟。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。